
A V I Z

asupra propunerii legislative pentru completarea Legii nr. 705/2001 privind sistemul naţional de asistenţă socială


În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru completarea Legii nr. 705/2001 privind sistemul naţional de asistenţă socială, trimisă cu adresa nr. P.l.x – 153 din 8 martie 2006, înregistrată sub nr. 31/250 din 9 martie 2006.

Camera Deputaţilor este Cameră decizională..


Consiliul Economic şi Social, prin avizul nr.2161 din 05.10.2005 a avizat negativ propunerea legislativă.

Senatul a respins propunerea legislativă în şedinţa din 2 martie 2006.

Potrivit prevederilor art.61 din Regulamentul Camerei Deputaţilor, comisia a dezbătut propunerea legislativă menţionată mai sus în şedinţa din 29 martie 2006.

Membrii comisiei au examinat propunerea legislativă, expunerea de motive, punctul de vedere al Guvernului, transmis prin adresa nr.3205 din 13.12.2005, care nu susţine adoptarea propunerii legislative, avizul negativ al Consiliului Economic şi Social şi avizul favorabil al Consiliului Legislativ nr.1386 din 11.10.2005.

În urma dezbaterilor, cu unanimitate de voturi, s-a hotărât avizarea negativă a propunerii legislative, apreciindu-se ca inoportună propunerea de completare a art.10 din legea nr.705/2001, în sensul interzicerii acordării dreptului de asistenţă socială unei persoane care se face culpabilă de starea de nevoie în care se află. 


În raport de obiectul şi conţinutul său, propunerea legislativă face parte din categoria legilor organice.

